b'\n_START_ARTICLE_\nTupakkamies\n_START_SECTION_\nHahmo\n_START_PARAGRAPH_\nTupakkamies on salamyhk\xc3\xa4inen ja mysteerinen henkil\xc3\xb6, joka kuuluu "Syndikaatti"-nimiseen salaseuraan, jonka tarkoituksena on salata avaruusolentojen ja ufojen olemassaolo tavalliselta kansalta. H\xc3\xa4n on noin 60-vuotias mies, jolla on siniset silm\xc3\xa4t ja ruskeat hiukset. H\xc3\xa4n pukeutuu mustaan p\xc3\xa4\xc3\xa4llystakkiin, asuu vaatimattomassa kerrostalohuoneistossa ja haaveilee kirjailijan ammatista. Hahmo on todenn\xc3\xa4k\xc3\xb6isesti saanut vaikutteita niin sanotuista "mustapukuisista miehist\xc3\xa4", jotka ovat suosittuja amerikkalaisissa salaliittoteorioissa. _NEWLINE_Varhaisissa esiintymisiss\xc3\xa4\xc3\xa4n Tupakkamies oli pelkk\xc3\xa4 taustahahmo, joka n\xc3\xa4htiin usein FBI:n apulaisjohtaja Walter Skinnerin toimistossa. Salaisten kansioiden toisella tuotantokaudella Tupakkamiest\xc3\xa4 alettiin kuitenkin n\xc3\xa4hd\xc3\xa4 useammin, ja kolmannen tuotantokauden alkaessa h\xc3\xa4nest\xc3\xa4 oli tullut yksi sarjan huomattavimmista konnista. Sarjan aikana Tupakkamiehelle kehittyy suorastaan antagonistinen suhde erikoisagentti Fox Mulderiin, joka itse suhtautuu Tupakkamieheen ep\xc3\xa4uskoisesti ja jopa vihamielisesti. Tupakkamiehest\xc3\xa4 annetaan kuva henkil\xc3\xb6n\xc3\xa4, joka ei v\xc3\xa4lit\xc3\xa4 laista eik\xc3\xa4 h\xc3\xa4ik\xc3\xa4ile k\xc3\xa4ytt\xc3\xa4\xc3\xa4 edes rikollisia toimia toteuttaakseen tavoitteensa. Hahmon n\xc3\xa4yttelij\xc3\xa4 William B. Davis on kuitenkin sanonut, ett\xc3\xa4 Tupakkamies pit\xc3\xa4\xc3\xa4 itse\xc3\xa4\xc3\xa4n sankarina ja uskoo toimivansa oikealla tavalla._NEWLINE_Tupakkamiehen todellista nime\xc3\xa4 ei ole koskaan paljastettu. H\xc3\xa4n ansaitsee nimens\xc3\xa4 sen vuoksi, ett\xc3\xa4 h\xc3\xa4n tupakoi jatkuvasti ja on yleens\xc3\xa4 sankan tupakansavun peitossa. Jaksossa Kaksi is\xc3\xa4\xc3\xa4 (Two Fathers) Fox Mulder saa selville, ett\xc3\xa4 Tupakkamiehen oikea nimi olisi C. G. B. Spender, mutta t\xc3\xa4m\xc3\xa4n on vihjattu saattavan olla pelkk\xc3\xa4 salanimi. Toisinaan Mulder kutsuu h\xc3\xa4nt\xc3\xa4 "Sy\xc3\xb6p\xc3\xa4mieheksi" (Cancerman). Tupakkamies itse k\xc3\xa4ytt\xc3\xa4\xc3\xa4 harrastelijakirjailijana toimiessaan salanime\xc3\xa4 "Raul Bloodworth". _NEWLINE_Tupakkamiehell\xc3\xa4 on suuri joukko erilaisia k\xc3\xa4tyreit\xc3\xa4, mukaan lukien Scott Blevins, Marita Covarrubias, Alex Krycek ja Luis Cardinal. Tupakkamies v\xc3\xa4rv\xc3\xa4\xc3\xa4 heit\xc3\xa4 suorittamaan erilaisia laittomia toimia, joihin kuuluvat vakoilu, kidnappaukset ja salamurhat. Useimmiten uhreina ovat henkil\xc3\xb6t, joilla on liian paljon Syndikaatille vaarallista tietoa paranormaaleista ilmi\xc3\xb6ist\xc3\xa4 tai Yhdysvaltain hallituksen salaisuuksista.\n_START_SECTION_\nHenkil\xc3\xb6historia\n_START_PARAGRAPH_\nSuurin osa Tupakkamiehen menneisyytt\xc3\xa4 koskevista tiedoista kerrottiin jaksossa Tupakkamiehen tarina (Musings of a Cigarette Smoking Man). Jakson mukaan Tupakkamies syntyi Louisianan osavaltion p\xc3\xa4\xc3\xa4kaupungissa Baton Rougessa vuonna 1940. H\xc3\xa4nen is\xc3\xa4ns\xc3\xa4 oli kommunisti, jota syytettiin vakoilusta ja joka teloitettiin s\xc3\xa4hk\xc3\xb6tuolissa. Pian t\xc3\xa4m\xc3\xa4n j\xc3\xa4lkeen \xc3\xa4iti menehtyi keuhkosy\xc3\xb6p\xc3\xa4\xc3\xa4n, ja nuori Tupakkamies joutui orpokotiin. H\xc3\xa4nell\xc3\xa4 ei ollut lapsuudessaan yst\xc3\xa4vi\xc3\xa4, ja niinp\xc3\xa4 h\xc3\xa4n vietti vapaa-aikaansa lukien kirjallisuutta, mink\xc3\xa4 vuoksi h\xc3\xa4n halusi aikuisena kirjailijaksi. Saatuaan my\xc3\xb6nteisen julkaisup\xc3\xa4\xc3\xa4t\xc3\xb6ksen er\xc3\xa4\xc3\xa4lle kirjalleen h\xc3\xa4n oli j\xc3\xa4tt\xc3\xa4\xc3\xa4 eroanomuksensa, lopettaa tupakanpolton ja antautua kirjalliselle uralle, mutta pettyi ja perui p\xc3\xa4\xc3\xa4t\xc3\xb6ksens\xc3\xa4 kun teos julkaistiinkin vain jatkosarjana pornoaiheisessa aikakauslehdess\xc3\xa4._NEWLINE_Joko 1950-luvun loppupuolella tai 1960-luvun alussa h\xc3\xa4n liittyi Yhdysvaltain armeijaan, ja kohosi armeijan arvoasteikossa aina kapteeniksi asti. Armeija-aikanaan h\xc3\xa4n yst\xc3\xa4vystyi Fox Mulderin William-is\xc3\xa4n kanssa. Armeijassa palvellessaan Tupakkamiehen oli v\xc3\xa4itetty osallistuneen muiden muassa diktaattori Rafael Le\xc3\xb3nidas Trujillon ja itsen\xc3\xa4isyystaistelija Patrice Lumumban salamurhiin sek\xc3\xa4 Sikojenlahden maihinnousuussa toimineiden vastavallankumouksellisten koulutukseen. Jossakin vaiheessa h\xc3\xa4net v\xc3\xa4rv\xc3\xa4ttiin CIA:n agentiksi. _NEWLINE_Kokemuksensa vuoksi h\xc3\xa4n sai vuonna 1962 kenraali Francisilta k\xc3\xa4skyn salamurhata Yhdysvaltain presidentti John F. Kennedy. Tupakkamiehelt\xc3\xa4 meni kokonainen vuosi salamurhan suunnitteluun, mutta lopulta vuonna 1963 h\xc3\xa4n onnistui murhaamaan presidentin. H\xc3\xa4n oli my\xc3\xb6s l\xc3\xa4sn\xc3\xa4 Texas Theatre -elokuvateatterissa, kun Lee Harvey Oswald (jonka Tupakkamies oli v\xc3\xa4rv\xc3\xa4nnyt "syntipukiksi") joutui poliisien pid\xc3\xa4tt\xc3\xa4m\xc3\xa4ksi syytettyn\xc3\xa4 presidentin salamurhasta. Tupakkamies otti Oswaldin tyhj\xc3\xa4lt\xc3\xa4 istuimelta savukeaskin ja poltti ensimm\xc3\xa4isen tupakkansa. _NEWLINE_Seuraavien vuosien aikana Tupakkamies v\xc3\xa4rv\xc3\xa4ttiin Syndikaatin j\xc3\xa4seneksi ja suoritti joukon uusia teht\xc3\xa4vi\xc3\xa4. Uransa aikana h\xc3\xa4n muun muassa murhasi Martin Luther Kingin, kidnappasi Vladislav Tretjakin ja muokkasi Super Bowlia siten, ettei Buffalo Bills voisi ikin\xc3\xa4 voittaa mestaruutta. Tupakkamiehell\xc3\xa4 oli my\xc3\xb6s yhteyksi\xc3\xa4 esimerkiksi J. Edgar Hooveriin ja Saddam Husseiniin. _NEWLINE_Salaisien kansioiden pilottijaksossa Punaiset pisteet Tupakkamies n\xc3\xa4htiin ensi kerran FBI:n jaostonjohtajan Scott Blevinsin toimistossa, kun Blevins kutsui luokseensa erikoisagentti Dana Scullyn ja kertoi t\xc3\xa4lle Fox Mulderista ja X-arkistoista. Jakson loppukohtauksessa Tupakkamies vie Mulderin ja Scullyn l\xc3\xb6yt\xc3\xa4m\xc3\xa4n avaruusolentojen metalliesineen Pentagonissa sijaitsevan valtaisan varastohuoneen arkiston k\xc3\xa4tk\xc3\xb6ihin._NEWLINE_Tupakkamies oli vastuussa siit\xc3\xa4, ett\xc3\xa4 jaksossa Duane Barry \xe2\x80\x93 vainottu (Ascension) Alex Krycek l\xc3\xa4hetettiin FBI:n agentiksi naamioituneena vakoilemaan Mulderia. H\xc3\xa4n oli my\xc3\xb6s vastuussa vainoharhaisuudesta k\xc3\xa4rsineen entisen FBI-agentin Duany Barryn kuolemasta, joskin Barryn tappoi Krycek. H\xc3\xa4n oli my\xc3\xb6s sekaantunut siihen, ett\xc3\xa4 Barry oli kidnapannut Scullyn ja luovuttanut t\xc3\xa4m\xc3\xa4n avaruusolennoille ihmiskokeita varten._NEWLINE_Jaksossa Talita kuum! (Talitha Cumi) paljastuu Fox Mulderin Teena-\xc3\xa4idin l\xc3\xa4heiseksi yst\xc3\xa4v\xc3\xa4ksi. T\xc3\xa4st\xc3\xa4 l\xc3\xa4htien sarjassa aletaan vihjailla, ett\xc3\xa4 Tupakkamies oli joko Fox tai Samantha Mulderin biologinen is\xc3\xa4. Samassa jaksossa my\xc3\xb6s kerrotaan, ett\xc3\xa4 pitk\xc3\xa4aikaisen tupakoinnin vuoksi Tupakkamiehell\xc3\xa4 on vakava keuhkosy\xc3\xb6p\xc3\xa4. Jakson Potilas X (Patient X) mukaan Tupakkamiehell\xc3\xa4 on Jeffrey Spender -niminen poika, jonka h\xc3\xa4n sai avioliitosta Cassandra Spenderin kanssa. Vaikka Tupakkamies ammutaankin jakson Paluu 2/2 (Redux II) lopussa ja h\xc3\xa4nen uskotaan menehtyneen, h\xc3\xa4n tekee paluun jaksossa Punaista ja mustaa (The Red and the Black). _NEWLINE_Jaksossa Yksi poika (One Son) Tupakkamies pett\xc3\xa4\xc3\xa4 Syndikaatin j\xc3\xa4senet ja antaa muukalaiskapinallisten surmata n\xc3\xa4m\xc3\xa4. Kuolonuhrien joukossa on my\xc3\xb6s Cassandra Spender. Jaksossa Sielunmessu (Requiem) Alex Krecyk ty\xc3\xb6nt\xc3\xa4\xc3\xa4 py\xc3\xb6r\xc3\xa4tuolissa istuvan, keuhkosy\xc3\xb6v\xc3\xa4n heikent\xc3\xa4m\xc3\xa4n Tupakkamiehen alas portaista. Tupakkamiehen uskotaan vihdoinkin kuolleen, kunnes h\xc3\xa4n tekee paluun Salaisien kansioiden viimeisess\xc3\xa4 jaksossa Totuus (The Truth). Siin\xc3\xa4 h\xc3\xa4n paljastaa Fox Mulderille ja Dana Scullylle, ett\xc3\xa4 avaruusolennot valloittavat Maapallon ja h\xc3\xa4vitt\xc3\xa4v\xc3\xa4t ihmiskunnan 22. joulukuuta 2012. Hetke\xc3\xa4 my\xc3\xb6hemmin salaper\xc3\xa4iset, mustaksi v\xc3\xa4rj\xc3\xa4tyt helikopterit ilmestyv\xc3\xa4t ja aloittavat pommituksen, joka tuhoaa Tupakkamiehen piilopaikkana toimineen pueblon. Tupakkamies kuolee lopullisesti valtaisassa r\xc3\xa4j\xc3\xa4hdyksess\xc3\xa4._NEWLINE_Tupakkamies tekee kuitenkin paluun vuoden 2016 minisarjassa, jossa paljastuu ett\xc3\xa4 h\xc3\xa4n on yh\xc3\xa4 elossa mutta h\xc3\xa4nen koko kehonsa arpeutui r\xc3\xa4j\xc3\xa4hdyksen seurauksena. Monica Reyes siirtyi auttamaan Tupakkamiest\xc3\xa4 l\xc3\xb6ydetty\xc3\xa4\xc3\xa4n t\xc3\xa4m\xc3\xa4n sairaalasta. Tupakkamiehen kunto on huonontunut ja h\xc3\xa4nelle on jouduttu tekem\xc3\xa4\xc3\xa4n trakeostomia mutta h\xc3\xa4n polttaa siit\xc3\xa4 huolimatta yh\xc3\xa4 tupakkaa. Tupakkamies saa my\xc3\xb6s Walter Skinnerin puolelleen tarjoamalla h\xc3\xa4nelle mahdollisuutta selviyty\xc3\xa4 maailmanlopusta. Tupakkamiehen suunnitelmana on aiheuttaa maailmanloppu tappavan viruksen avulla. H\xc3\xa4n paljastuu my\xc3\xb6s Williamin biologiseksi is\xc3\xa4ksi oltuaan aiemmin vastuussa Scullyn hedelm\xc3\xb6ityksest\xc3\xa4. Joukko entisi\xc3\xa4 Syndikaatin j\xc3\xa4seni\xc3\xa4 on ajautunut konfliktiin Tupakkamiehen kanssa ja n\xc3\xa4m\xc3\xa4 pyyt\xc3\xa4v\xc3\xa4t Mulderia tappamaan t\xc3\xa4m\xc3\xa4n. Yhdess\xc3\xa4 Reyesin kanssa Tupakkamies j\xc3\xa4ljitt\xc3\xa4\xc3\xa4 Williamia johtaen konfliktiin Mulderin ja Scullyn kanssa. Tupakkamies p\xc3\xa4\xc3\xa4tyy lopulta ampumaan vahingossa Williamia t\xc3\xa4m\xc3\xa4n naamioiduttua Mulderiksi, mink\xc3\xa4 j\xc3\xa4lkeen Mulder ampuu Tupakkamiest\xc3\xa4 nelj\xc3\xa4 kertaa oletettavasti tappaen t\xc3\xa4m\xc3\xa4n ja est\xc3\xa4en ainakin tilap\xc3\xa4isesti t\xc3\xa4m\xc3\xa4n suunnitteleman maailmanlopun.'